U skladu sa odredbama člana 22. Stav 3. i 5. Poslovnika Općinskog vijeća (“ Službene novine Kantona Sarajevo”, broj: 24/19- Novi prečišćeni tekst), p o d n o s i m:

VIJEĆNIČKU INICIJATIVU

|  |  |
| --- | --- |
| Ime i prezime VIJEĆNICE | Sanela Halać |
| Samostalna vjećnica |  |
| Sjednica/datum održavanja | Septembar, 2021. |
| Pitanje za:  (navesti službu, odsjek, organ, nivovlasti na koje je upućeno pitanje/inicijativa) | Načelnik općine  Nadležne službe  Ka Mnistarstvu za odgoj i obrazovanje Kantona Sarajevo,  n/r Ministrica Naida Hota - Muminović |

TEKST PITANJA/INICIJATIVE: **Molim da se ka Ministarstvu za odgoj i obrazovanje Kantona Sarajevo proslijedi sljedeća inicijativa:**

**Da se hitno izmijeni Pravilnik sa kriterijima za prijem radnika u radni odnos u predškolskim ustanovama, osnovnim i srednjim školama kao javnim ustanovama čiji je osnivač Kanton Sarajevo, i na nivou Kantona, i pri Ministarstvu za odgoja i obrazovanje formira jedinstvena Komisija za provedbu konkursne procedure, a u cilju unapređenja rada odgojno-obrazovnih ustanova na Kantonu Sarajevo.**

OBRAZLOŽENJE INICIJATIVE: Imajući u vidu da lokalna zajednica treba koordinirati svoj rad, bez obzira na različite nadležnosti nivoa, kako bi poboljšali kvalitet rada i života u pripadajućoj zajednici, to upućujem inicijativu, sa nadom da će biti razmotrena i prihvaćena,

iz razloga što je na nivou Kanotna Sarajevo, a time i Općine Novo Sarajevo, došlo do uznemirenja javnosti, tj.velikih poteškoća i nesporazuma pri polasku u školu, radi trajanja konkursnih procedura po navedenom Pravilniku, iz sljedećih razloga:

1. Aktivnosti oko organizacije nastave kasne, jer konkursna procedura nije završena,
2. Iako počinje školska godina, učenici ne znaju ko im je nastavnik određenih predmeta jer kandidati nisu dobili odluke,
3. Učenici razredne nastave su potpuno zbunjeni, jer im se svake godine mijenja učitelj/ica, što je u ovom slučaju zaista protivno osnovnim postulatima pedagogije,
4. Javljaju se problemi sa roditeljima, jer reaguju burno na ovakve promjene i nedostatke, što je i razumljivo, iz perspektive njihove zaštite najboljeg interesa djeteta.
5. Uz navedeno, proističu i drugi problemi za škole, kao i devastacija nastavnog kadra, koji svake godine prolazi kroz stres i neizvjesnost, hoće li, gdje, kada, kako, će početi raditi.
6. Uz to, ove konkurne procedure su se pokazale u praksi i kod radnih, prosvjetnih inspekcija, kao i Antikoruptivnog tima i Ombudsmena, najpodložnije grešakama i propustima, kao i mogućoj korupciji u sistemu prijema.
7. Sredstva koja se izdvajaju za rad komisija za prijem pri javnim ustanovama su izuzetno velika, a mogu se usmjeriti u drugom pravcu, kako bi ojačali kapacitete nastavnog kadra generalno, a osobito onih koji se prijavljuju na javni poziv.
8. Uglavnom se isti kandidati boduju po svim javnim ustanovama, te se čak javljaju i razlike u bodovima, iako sve komisije postupaju po istom Pravilniku, i dr.

Radi navedenog predlažem sljedeće:

Da se formira jedinstvena Kantonalna Komisija, koja će bodovati i intervjuisati sve kandidate i koja će formirati jedinstvenu listu kandidata, na nivou Kantona Sarajevo, sa koje će škole preuzimati kandidate. Ovim bi se reducirao iznos utrošenih sredstava (cca 65 škola x 3 člana komisije) i postigla ušteda za cca 100.000 KM.

Komisija se treba sastojati iz većeg broja članova, svih interesnih skupina, uz isključivanje članstva u dvije interesne skupine, tj.predstavnika svih stručnih aktiva, roditelja, sindikata, Ministarstva, kao delegiranih predstavnika svake interesne skupine. Ovim bi se spriječila mogućnost uticaja na Komisiju, jer je logično da je na veći broj članova teže uticati, u odnosu na 3 člana pri svakoj školi.

Komisija kandidatima treba prioritetno ponuditi mogućnost da rade u školi u kojoj su već radili. Ukoliko to ne žele, mogu imati ponudu naredne škole sa liste, te bi sa odbijanjem dvije škole, iscrpili mogućnost izbora, čime bi ostajali na listi. Ovim bi se smanjila mogućnost ad hoc izmjena na početku školske godine, jer se dešava da se kandidati u školama zadrže 3 dana, da bi otišli na neku drugu poziciju i školu.

Komisija objavljuje listu javno i škole su u obavezi da sa iste preuzmu kandidate koji nisu raspoređeni, u slučajevima bolovanja, kao i asistente u nastavi. Edukacija za rad sa djecom sa poteškoćama, od strane univerzitetskih profesora, a prvenstveno kandidata sa liste, a zatim i svih nastavnika, se treba realizovati iz sredstava, koja su nastala uštedom po osnovu rada u dosadašnjim komisijama.

Komisija bi radila u toku mjeseca jula, što bi bilo navedeno u imenovanju i potpisivanju ugovora sa članovima. Time bi se sve procedure, kao i žalbeni postupci okončali mnogo prije početka školske godine, kao i riješili svi problemi oko usklađivanja raspreda, kreiranja 40satnog Rješenja i Godišnjeg programa rada škola.

Smatram da bodovanje rada treba usaglasiti kako bi bilo što pravičnije i sa što manjim rizikom u domenu subjektivnog bodovanja.

Kao osoba koja je u obrazovanju 24 godine, smatram da bi ovakva rješenja doprinijela stabilizaciji obrazovnog sistema Kantona Sarajevo, u mnogome olakšalo početak školske godine, rasteretilo i učenike, i uprave škola, kao i samo Ministarstvo. Doprinos očuvanju mentalnog zdravlja učenika, a i kandidata koji se prijavljuju na konkrusne procedure, je nemjerljiva. Mora se imati u vidu da ovi kandidati sa konkursnih procedura trebaju dočekati penziju radeći sa djecom, i da je očuvanje njihovog zdravlja od izuzetne važnosti, kako za njih, njihove porodice, tako i za učenike sa kojima će raditi. Suština je da bolja rješenja doprinose kvalitetu života građana u cjelini.

Molim nadležno Ministastvo da razmotri ovu inicijativu, po kojoj bi se procedure završile na vrijeme, a na dobrobit svih uključenih u ove procese. Iako već nekoliko godina predlažem ovakav sistem, iz meni nepoznatih razloga, moji prijedlozi nisu došli do realizacije, te se nadam da ćete sa punim razumijevanjem i dobrom namjerom prihvatiti inicijativu.

Ukoliko smatrate da svojim praktičnim znanjem, u smislu izrade izmjena, mogu doprinijeti, budite slobodni da me kontaktirate putem Općine Novo Sarajevo.

Sarajevo, 6.9.2021.godine Vijećnik/vijećnica

Sanela Halać